जया प्रदा (फाइल फोटो) | तस्वीर साभार: IANS

नई दिल्ली: खबरों के अनुसार अभिनेत्री जया प्रदा बीजेपी में शामिल हो सकती हैं। सूत्रों के अनुसार वह आजम खां के खिलाफ रामपुर से चुनावी मैदान में उतरेंगी। जया समाजवादी पार्टी की पूर्व सदस्य हैं हालांकि साल 2010 में उन्हें सपा से बाहर का रास्ता दिखा दिया गया था। उन पर पार्टी के खिलाफ गतिविधियों में शामिल होने के आरोप लगे थे।

उन्होंने इसके बाद अमर सिंह से हाथ मिला लिया था और राष्ट्रीय लोक मंच पार्टी के बैनर तले वह साल 2012 का विधानसभा चुनाव भी लड़ी थीं लेकिन एक भी सीट जीतने में नाकाम रही थीं। जया प्रदा अमर सिंह को अपना गॉड फादर मानती हैं जो बीजेपी के साथ नजदीकियों को लेकर चर्चा में बने रहते हैं।

हाल ही में प्रधानमंत्री नरेंद्र मोदी के 'मैं भी चौकीदार' अभियान में शामिल होते हुए अमर सिंह ने ट्विटर पर अपने नाम के आगे चौकीदार शब्द जोड़ा था। जया प्रदा ने साल 1994 में तेलगू देशम पार्टी से अपने सियासी सफर की शुरुआत की थी। तेदेपा संस्थापक एनटी रामाराव ने उन्हें पार्टी में शामिल होने का न्यौता दिया था। जया प्रदा ने आंध्र प्रदेश के मुख्यमंत्री एन चंद्रबाबू नायडू से मतभेदों के चलते तेलगू देशम पार्टी का साथ छोड़ दिया था।